SL Uradni list Evropske unije C 54/14

Pobuda Republike Slovenije, Francoske republike, Češke republike, Kraljevine Švedske, Kraljevine Španije, Kraljevine Belgije, Republike Poljske, Italijanske republike, Velikega vojvodstva Luksemburg, Kraljevine Nizozemske, Slovaške republike, Republike Estonije, Republike Avstrije in Portugalske republike z namenom sprejetja Sklepa Sveta z dne … o Evropski pravosodni mreži

(2008/C 54/03)

SVET EVROPSKE UNIJE JE –

ob upoštevanju Pogodbe o Evropski uniji in zlasti členov 31 in 34(2)(c) Pogodbe,

ob upoštevanju pobude Republike Slovenije, Francoske republike, Češke republike, Kraljevine Švedske, Kraljevine Španije, Kraljevine Belgije, Republike Poljske, Italijanske republike, Velikega vojvodstva Luksemburg, Kraljevine Nizozemske, Slovaške republike, Republike Estonije, Republike Avstrije in Portugalske republike,

ob upoštevanju mnenja Evropskega parlamenta,

ob upoštevanju naslednjega:

(1) Izkazalo se je, da je Evropska pravosodna mreža, ki je bila ustanovljena s Skupnim ukrepom 98/428/PNZ z dne 29. junija 1998 (1), koristna podpora pravosodnemu sodelovanju v kazenskih zadevah.

(2) V skladu s členom 53 Konvencije z dne 19. junija 1990 o izvajanju Schengenskega sporazuma in člena 6 Konvencije z dne 29. maja 2000 o medsebojni pomoči v kazenskih zadevah med državami članicami Evropske unije se medsebojna pravna pomoč izvaja z neposrednimi stiki med pristojnimi pravosodnimi organi. Tako decentralizirana medsebojna pravna pomoč je sedaj dodobra uveljavljena.

(3) Načelo vzajemnega priznavanja sodnih odločb v kazenskih zadevah se postopoma uveljavlja. S tem se potrjuje načelo neposrednih stikov med pristojnimi pravosodnimi organi, hkrati pa tudi določa postopke in omogoča, da so izključno sodne narave.

(4) Vpliv teh sprememb na pravosodno sodelovanje je še toliko večji zaradi širitve Evropske unije leta 2004 in 2007. Zaradi takšnega razvoja je Evropska pravosodna mreža še bolj potrebna kot v času njene vzpostavitve in jo je zato treba okrepiti.

(5) S Sklepom 2002/187/PNZ (2) je bil z namenom izboljšati usklajevanje in sodelovanje pristojnih organov držav članic ustanovljen Eurojust. Sklep 2002/187/PNZ določa, da Eurojust vzdržuje tesne odnose z Evropsko pravosodno mrežo na osnovi posvetovanja in dopolnjevanja.

(6) V petih letih sočasnega obstoja Eurojusta in Evropske pravosodne mreže se je izkazalo, da je treba ohraniti obe strukturi in natančneje opredeliti razmerje med njim.

(7) Pravosodno sodelovanje med državami članicami Evropske unije bi bilo treba okrepiti ter kontaktnim točkam Evropske pravosodne mreže in Eurojusta v ta namen omogočiti, da lahko kadar koli je to potrebno neposredno in bolj učinkovito komunicirajo prek varovanega telekomunikacijskega omrežja –

SKLENIL:

Člen 1

Vzpostavitev

Mreža pravosodnih pravosodnih središč za stike, ki je bila vzpostavljena med državami članicami v skladu s Skupnim ukrepom 98/428/PNZ (v nadaljnjem besedilu „Evropska pravosodna mreža“), deluje še naprej v skladu z določbami tega sklepa.

Člen 2

Sestava

1. Evropska pravosodna mreža se sestavi, ob upoštevanju ustavnih pravil, pravnih tradicij in notranje ureditve držav članic, iz centralnih organov, odgovornih za mednarodno pravosodno sodelovanje, in pravosodnih ali drugih pristojnih organov s posebnimi odgovornostmi na področju mednarodnega sodelovanja.

2. V vsaki državi članici se v skladu z njenimi notranjimi pravili in notranjo delitvijo pristojnosti ustanovi ena ali več kontaktnih točk, pri čemer je treba paziti, da se zagotovi učinkovita pokritost celotnega ozemlja.

3. Vsaka država članica eno od kontaktnih točk imenuje za nacionalnega korespondenta Evropske pravosodne mreže.

4. Vsaka država članica zagotovi, da ima njihova kontaktna točka naloge na področju pravosodnega sodelovanja v kazenskih zadevah in ustrezno znanje enega jezika Evropske unije, ki ni njihov nacionalni jezik, saj mora biti sposobna za komuniciranje s kontaktnimi točkami v drugih državah članicah. Države članice lahko pred imenovanjem nove kontaktne točke zaprosijo za mnenje nacionalnega korespondenta.

5. Če so bili v državi članici imenovani sodniki za zvezo iz Skupnega ukrepa 96/277/PNZ (3) in imajo naloge, podobne tistim, ki so v členu 4 določene za kontaktne točke, jih država članica, ki jih je imenovala, v skladu s postopki, ki jih določi sama, poveže z Evropsko pravosodno mrežo in v skladu s členom 10 z varovanim telekomunikacijskim omrežjem.

6. Komisija določi kontaktno točko za tista področja, ki so v njeni pristojnosti.

7. Evropska pravosodna mreža ima sekretariat, ki je odgovoren za upravljanje mreže, pri čemer sodeluje in se posvetuje s predsedstvom Sveta. Sekretariat lahko po posvetovanju s predsedstvom zastopa mrežo.

Člen 3

Način delovanja mreže

Evropska pravosodna mreža deluje zlasti na tri načine:

(a) olajšuje navezovanje ustreznih stikov med kontaktnimi točkami v različnih državah članicah zaradi izvajanja nalog, določenih v členu 4;

(b) pripravlja redne sestanke predstavnikov držav članic v skladu s postopki, določenimi v členih 5, 6 in 7;

(c) stalno zagotavlja določeno količino najnovejših osnovnih informacij, predvsem prek ustreznega telekomunikacijskega omrežja, v skladu s postopki, določenimi v členih 8, 9 in 10.

Člen 4

Naloge kontaktnih točk, vključno z nacionalnim korespondetom

1. Kontaktne točke, vključno z nacionalnim korespondentom, so dejavni posredniki, njihova naloga pa je olajševanje pravosodnega sodelovanja med državami članicami, zlasti v boju proti različnim oblikam hudega kriminala. Na voljo so lokalnim pravosodnim in drugim pristojnim organom v svoji državi, kontaktnim točkam v drugih državah ter lokalnim pravosodnim in drugim pristojnim organom v drugih državah, da jim omogočijo navezovanje najustreznejših neposrednih stikov.

Po potrebi lahko na podlagi dogovora med zadevnimi upravami potujejo na sestanke s kontaktnimi točkami drugih držav članic.

2. Kontaktne točke, vključno z nacionalnim korespondentom, zagotavljajo pravne in praktične informacije, ki jih lokalni pravosodni organi v njihovi državi ter kontaktne točke in lokalni pravosodni organi v drugih državah potrebujejo za pripravo učinkovitih zaprosil za pravosodno sodelovanje ali za splošno izboljšanje pravosodnega sodelovanja.

3. Kontaktne točke, vključno z nacionalnim korespondentom, vsake na svoji zadevni ravni, v sodelovanju z Evropsko mrežo za sodniško usposabljanje pripravijo usposabljanja o pravosodnem sodelovanju za pristojne organe svojih držav članic.

Člen 5

Namen rednih sestankov kontaktnih točk

1. Namen rednih sestankov Evropske pravosodne mreže, na katere sta povabljeni vsaj dve kontaktni točki posamezne države članice, je:

(a) omogočiti kontaktnim točkam, da se med seboj seznanijo in izmenjujejo izkušnje, zlasti v zvezi z delovanjem mreže;

(b) zagotoviti forum za razpravo o praktičnih in pravnih vprašanjih, s katerimi se države članice srečujejo na področju pravosodnega sodelovanja, zlasti v zvezi z izvajanjem ukrepov, ki jih sprejme Evropska unija.

2. Pomembne izkušnje, pridobljene v okviru Evropske pravosodne mreže, se prenesejo na pristojne delovne skupine Evropske unije in se uporabijo kot podlaga za razpravo o možnih zakonodajnih spremembah in uporabnih izboljšavah na področju mednarodnega pravosodnega sodelovanja.

Člen 6

Pogostnost plenarnih sestankov

Plenarni sestanek Evropske pravosodne mreže, na katerem se sestanejo nacionalni korespondenti, se sklicuje redno, na ad hoc podlagi, in sicer vsaj enkrat letno in kadar njegovi člani menijo, da je to potrebno, in sicer na pobudo predsedstva Sveta, ki upošteva tudi želje držav članic.

Člen 7

Kraj sestankov

1. V skladu z določbami Poslovnika Sveta lahko sestanki potekajo v prostorih Sveta v Bruslju.

2. Vendar pa so lahko organizirani tudi nadomestni sestanki v državah članicah, ki kontaktnim točkam iz vseh držav članic omogočijo, da se srečajo tudi z drugimi organi države gostiteljice, in ne samo z njenimi kontaktnimi točkami, ter da obiščejo organe v tej državi, ki so odgovorni za mednarodno pravosodno sodelovanje ali za boj proti določenim oblikam hudega kriminala.

Člen 8

Vsebina informacij, ki se razširjajo v okviru Evropske pravosodne mreže

Evropska pravosodna mreža kontaktnim točkam in pristojnim pravosodnim organom zagotavlja naslednje informacije:

1. vse podrobnosti glede kontaktnih točk v posameznih državah članicah, po potrebi z razlago njihovih pristojnosti na nacionalni ravni;

2. IT orodje, ki omogoča državi članici, ki izda zaprosilo za pravosodno sodelovanje, da poišče pristojni organ v drugi državi članici, ki bo sprejel in izvršil njeno zaprosilo, vključno z evropskim nalogom za prijetje, evropskim dokaznim nalogom, nalogom za zamrznitev sredstev in zaprosilom za medsebojno pravno pomoč;

3. kratke in jedrnate pravne in druge uporabne informacije o pravosodnem in postopkovnem sistemu v državah članicah;

4. besedila relevantnih pravnih instrumentov ter besedila deklaracij in pridržkov v zvezi s trenutno veljavnimi konvencijami.

Člen 9

Posodabljanje informacij

1. Informacije, ki se razširjajo v okviru Evropske pravosodne mreže, se redno posodablja.

2. Za preverjaje točnosti podatkov, ki so v sistemu, in takojšnje obveščanje sekretariata Evropske pravosodne mreže v primeru, če je potrebna dopolnitev podatkov glede ene od štirih točk iz člena 8, so individualno odgovorne države članice.

Člen 10

Telekomunikacijska orodja

1. Evropska pravosodna mreža zagotovi:

(a) da so informacije, posredovane v skladu s členom 8, objavljene na spletni strani in da se redno posodabljajo;

(b) vzpostavitev varovanega telekomunikacijskega omrežja za operativno delo kontaktnih točk Evropske pravosodne mreže;

(c) da varovano telekomunikacijsko omrežje omogoča pretok podatkov in vseh zaprosil za pravosodno sodelovanje med državami članicami ter med državami članicami in nacionalnimi člani, nacionalnimi korespondenti Eurojusta in sodniki za zvezo, ki jih imenuje Eurojust.

2. Varovano telekomunikacijsko omrežje iz odstavka 1 se lahko uporablja tudi za operativno delo nacionalnih korespondentov, nacionalnih korespondentov za področje terorizma, nacionalnih članov Eurojusta in sodnikov za zvezo, ki jih imenuje Eurojust. Povezano je lahko s sistemom Eurojusta za vodenje primerov iz člena 16 Sklepa 2002/187/PNZ.

Člen 11

Razmerje med Evropsko pravosodno mrežo in Eurojustom

1. Evropska pravosodna mreža in Eurojust vzdržujeta na posvetovanju in dopolnjevanju temelječe tesne medsebojne odnose, zlasti med nacionalnim članom Eurojusta, kontaktnimi točkami Evropske pravosodne mreže v isti državi članici ter nacionalnimi korespondenti Eurojusta in Evropske pravosodne mreže. Za učinkovito sodelovanje se sprejmejo naslednji ukrepi:

(a) Eurojustu se v skladu s členom 8 tega sklepa omogoči dostop do centraliziranih podatkov Evropske pravosodne mreže in do varovanega telekomunikacijskega omrežja, vzpostavljenega v skladu s členom 10 tega sklepa;

(b) brez poseganja v člen 13 Sklepa 2002/187/PNZ in v skladu s členom 4(4) tega sklepa kontaktne točke Evropske pravosodne mreže Eurojust za vsak primer posebej obvestijo o primerih, ki zadevajo dve državi članici in sodijo v pristojnost Eurojusta: — če je verjetno, da bo prišlo do sporov o sodnih pristojnostih, ali — če je bilo zavrnjeno zaprosilo za pravosodno sodelovanje, vključno z evropskim nalogom za prijetje, evropskim dokaznim nalogom, nalogom za zamrznitev sredstev in zaprosilom za medsebojno pravno pomoč;

(c) Kontaktne točke Evropske pravosodne mreže obvestijo Eurojust za vsak primer posebej tudi o vseh primerih, ki sodijo v pristojnost Eurojusta in zadevajo vsaj tri države članice;

(d) Nacionalni člani obvestijo kontaktne točke Evropske pravosodne mreže za vsak primer posebej o vseh primerih, za katere bi bilo primerneje, da jih obravnava mreža;

(e) Sekretariat Evropske pravosodne mreže je del sekretariata Eurojusta. Sekretariat Evropske pravosodne mreže deluje kot ločena in neodvisna organizacijska enota. Črpa lahko sredstva Eurojusta, ki so potrebna za opravljanje nalog Evropske pravosodne mreže. Za osebje sekretariata Evropske pravosodne mreže se uporabljajo pravila, ki se uporabljajo za osebje Eurojusta, razen če je to nezdružljivo z operativno avtonomijo sekretariata Evropske pravosodne mreže;

(f) Nacionalni člani Eurojusta se lahko na povabilo Evropske pravosodne mreže udeležujejo njenih sestankov. Kontaktne točke Evropske pravosodne mreže so lahko za vsak primer posebej vabljene na sestanke Eurojusta.

2. Uprava Eurojusta nudi podporo Evropski pravosodni mreži. Odhodki pri poslovanju Evropske pravosodne mreže se krijejo iz proračuna Eurojusta v skladu s členom 33 Sklepa 2002/187/PNZ.

Člen 12

Obveščanje Sveta in Komisije

Upravni direktor Eurojusta in predsedstvo Sveta vsako drugo leto pisno poročata Svetu in Komisiji o dejavnostih in upravljanju Evropske pravosodne mreže, vključno z proračunskim upravljanjem. V ta namen predsedstvo pripravi dvoletno poročilo o dejavnostih Evropske pravosodne mreže in o morebitnih problemih na področju politike na področju kriminala v Uniji, ki so bili izpostavljeni v okviru dejavnosti Evropske pravosodne mreže. V tem poročilu lahko Evropska pravosodna mreža prek predsedstva predlaga tudi izboljšave pravosodnega sodelovanja v kazenskih zadevah. Evropska pravosodna mreža lahko prav tako predloži morebitna poročila ali morebitne druge informacije o svojem delovanju, ki jih lahko od nje zahteva Svet ali predsedstvo.

Člen 13

Proračun

Proračun Eurojusta v skladu s členom 35(1) Sklepa 2002/187/PNZ vključuje tudi poseben del o Evropski pravosodni mreži, s čimer se mreži omogoča opravljati njene naloge.

Člen 14

Ozemeljska veljavnost

Glede Velike Britanije se določbe tega sklepa uporabljajo za Združeno kraljestvo Velike Britanije in Severne Irske, Kanalske otoke in otok Man.

Člen 15

Ocena delovanja Evropske pravosodne mreže

Svet vsaka štiri leta oceni delovanje Evropske pravosodne mreže na podlagi poročila, ki ga v sodelovanju z Evropsko pravosodno mrežo pripravi Komisija.

Člen 16

Razveljavitev Skupnega ukrepa 98/428/PNZ

Skupni ukrep 98/428/PNZ se razveljavi.

Člen 17

Začetek veljavnosti

Ta sklep začne veljati na dan objave v Uradnem listu Evropske unije.

V Bruslju, … Za Svet Predsednik …

(1) UL L 191, 7.7.1998, str. 4.

(2) Sklep Sveta 2002/187/PNZ z dne 28. februarja 2002 o ustanovitvi Eurojusta za okrepitev boja proti težjim oblikam kriminala (UL L 63, 6.3.2002, str. 1).

(3) UL L 105, 27.4.1996, str. 1.